

Národný projekt: Duálne vzdelávanie a zvýšenie atraktivity a kvality OVP

**Poskytovanie praktického vyučovania v školskom roku 2020/2021 - informácia pre zamestnávateľov v systéme duálneho vzdelávania.**

„Tento projekt sa realizuje vďaka podpore z Európskeho sociálneho fondu a Európskeho fondu regionálneho rozvoja v rámci Operačného programu Ľudské zdroje.“

[www.siov.sk](http://www.siov.sk) [www.esf.gov.sk](http://www.esf.gov.sk) [www.minedu.sk](http://www.minedu.sk)

**Poskytovanie praktického vyučovania v školskom roku 2020/2021 - informácia pre zamestnávateľov v systéme duálneho vzdelávania.**

Štátny inštitút odborného vzdelávania v spolupráci s Radou zamestnávateľov pre systém duálneho vzdelávania v súvislosti s aktuálnou situáciou vydáva informáciu pre poskytovanie praktického vyučovania na pracovisku praktického vyučovania v systéme duálneho vzdelávania.

1. **Organizácia a podmienky výchovy a vzdelávania v stredných školách, pracoviskách praktického vyučovania, jazykových školách a školských internátoch pre školský rok 2020/2021**

Ministerstvo školstva, vedy, výskumu a športu SR vydalo Manuál „Organizácia a podmienky výchovy a vzdelávania v stredných školách, pracoviskách praktického vyučovania, jazykových školách a školských internátoch pre školský rok 2020/2021“ (ďalej len „manuál ministerstva školstva“).

Cieľom manuálu ministerstva školstva je stanoviť základné prevádzkové podmienky stredných škôl, pracovísk praktického vyučovania, jazykových škôl a školských internátov po dobu trvania pandémie ochorenia COVID-19 a potreby dodržiavania protiepidemických opatrení a odporúčaní. Upravuje iba tie základné prevádzkové podmienky, ktoré sa líšia (či sú upravené nad rámec) od štandardných podmienok vyplývajúcich zo školských, hygienických, pracovnoprávnych a ďalších predpisov.

Manuál ministerstva školstva rešpektuje opatrenia a rozhodnutia Úradu verejného zdravotníctva SR (ďalej len „ÚVZ SR“) a predstavuje nadstavbu platných opatrení a bude podliehať pravidelnej aktualizácií. V prípade potreby zriaďovatelia konzultujú s regionálnymi úradmi verejného zdravotníctva (ďalej len „RÚVZ“) organizačné kroky v súlade s aktuálnymi hygienicko – epidemiologickými nariadeniami.

Všetky ustanovenia tohto manuálu ministerstva školstva, okrem tých, ktoré sú tiež uvedené v samostatnom rozhodnutí ministra, majú odporúčací charakter. Manuál ministerstva školstva je rozdelený na tri hlavné časti podľa „semaforu epidemiologickej situácie“:

* zelená fáza
* oranžová fáza
* červená fáza

Zriaďovateľ strednej školy bude realizovať procesy podľa manuálu ministerstva školstva spoločne so strednou školou, pracoviskom praktického vyučovania, jazykovou školou alebo školským internátom podľa svojich možností a o všetkých skutočnostiach bude informovať žiakov a ich zákonných zástupcov obvyklým spôsobom.

Manuál ministerstva školstva je zverejnený na webe ministerstva školstva:

<https://www.minedu.sk/manual-opatreni-pre-skoly-a-skolske-zariadenia/>

1. **Praktické vyučovanie**
2. Praktické vyučovanie (odborná prax a odborný výcvik) na pracovisku praktického vyučovania v systéme duálneho vzdelávania sa riadi aktuálnymi nariadeniami Úradu verejného zdravotníctva Slovenskej republiky (ÚVZ SR). Tento postup vychádza z ustanovenia ods. 5 § 25 zákona č. 61/2015 Z. z. o odbornom vzdelávaní a príprave, podľa ktorého má žiak počas praktického vyučovania práva a povinnosti zamestnanca v oblasti bezpečnosti a ochrany zdravia pri práci.
3. Zamestnávateľ poskytujúci vo svojich priestoroch praktické vyučovania žiakom strednej odbornej školy v súlade s manuálom ministerstva školstva zverejnení oznam na vstupe, ktorý uvádza, za akých podmienok nemôže vstúpiť žiak do objektu zamestnávateľa na praktické vyučovanie. Vzor oznamu je prílohou tejto informácie. Podmienky určí zamestnávateľ podľa opatrení, ktoré prijal na základe aktuálnych nariadení ÚVZ SR alebo RÚVZ.
4. Zamestnávateľ určí kontaktnú osobu pre zákonného zástupcu neplnoletého žiaka, pre plnoletého žiaka a v prípade ubytovaných žiakov aj pre školský internát, za účelom informovania zamestnávateľa o podozrení alebo o potvrdení ochorenia na COVID-19 u žiaka.
5. Zamestnávateľ poskytujúci praktické vyučovanie a stredná odborná škola v záujme operatívnej úpravy opatrení proti šíreniu ochorenia Covid-19 sa vzájomne informujú o aktuálnom epidemiologickom stave v priestoroch školy a v priestoroch zamestnávateľa a o každej zmene opatrení, ktorá môže mať vplyv na opatrenia druhej strany.
6. Zákonný zástupca žiaka, ktorý vykonáva praktické vyučovanie u zamestnávateľa:
	1. Zodpovedá za dodržiavanie hygienicko-epidemiologických opatrení pri príchode žiaka na praktické vyučovanie u zamestnávateľa a pri odchode žiaka od zamestnávateľa (napr. nosenie rúšok, dodržiavanie odstupov, dezinfekcia rúk v zmysle aktuálnych opatrení ÚVZ SR alebo RÚVZ).
	2. Zabezpečí pre svoje dieťa každý deň dve rúška (jedno náhradné, musí mať pri sebe v prípade potreby) a papierové jednorazové vreckovky.
	3. Dodržiava pokyny zamestnávateľa, ktoré upravujú podmienky prevádzky v súlade opatreniami ÚVZ SR alebo RÚVZ.
	4. V prípade, že má u svojho dieťaťa podozrenie alebo potvrdené ochorenie na COVID-19, bezodkladne o tejto situácii informuje určenú kontaktnú osobu u zamestnávateľa a riaditeľa školy. Povinnosťou zákonného zástupcu je aj bezodkladné nahlásenie karantény, ak bola dieťaťu nariadená lekárom všeobecnej zdravotnej starostlivosti pre deti a dorast alebo miestne príslušným regionálnym hygienikom. Za týchto podmienok je žiakovi prerušená dochádzka na praktické vyučovanie u zamestnávateľa. Ak ide o plnoletých žiakov, plnia uvedené povinnosti osobne. Ak ide o žiakov, ubytovaných v školskom internáte, uvedené povinnosti na nevyhnutne potrebný čas plní školský internát, a to aj v prípade plnoletých ubytovaných žiakov.
7. Škola v prípade žiaka, ktorý vykonáva praktické vyučovanie u zamestnávateľa, preukázateľne informuje zamestnávateľa o prerušení dochádzky žiaka do školy na základe podozrenia z ochorenie žiaka alebo na základe pozitívneho výsledku vyšetrenia na Covid-19 u žiaka, príslušníkov jeho rodiny, spolužiakov, osôb v úzkom kontakte so žiakom a pod..
8. Ak nastala v triede žiaka, ktorý vykonáva praktické vyučovanie u zamestnávateľa, podľa manuálu ministerstva školstva červená fáza a riaditeľ školy na základe odporúčania v súlade s týmto manuálom rozhodol o prerušení vyučovania, škola obratom informuje zamestnávateľa o prerušení vyučovania.
9. Riaditeľ školy pri prechode školy do červenej fázy zváži po dohode s mieste príslušným RÚVZ a v spolupráci so zamestnávateľom prerušenie praktického vyučovania za prítomnosti žiaka na pracovisku praktického vyučovania do doby podľa rozhodnutia RÚVZ. Rozhodnutie RÚVZ o prerušení praktického vyučovania za prítomnosti žiaka zašle škola obratom zamestnávateľovi.
10. Rozhodnutie riaditeľa školy, v súlade s manuálom ministerstva školstva, o zmene organizácie vyučovania (úprava rozvrhu, úprava vnútorného časového členenia vyučovacieho dňa) alebo o úprave usporiadania obsahu vzdelávania tak, aby žiaci absolvovali praktické vyučovanie v maximálnej miere v období zelenej fázy, prijíma riaditeľ školy v spolupráci so zamestnávateľom v systéme duálneho vzdelávania.
11. **Absencia žiaka na praktickom vyučovaní v čase prerušenia vyučovania**

Neprítomnosť žiaka na praktickom vyučovaní u zamestnávateľa v čase prerušenia vyučovania v škole sa nevykazuje ako osobná absencia žiaka, ktorá sa uvádza na vysvedčení žiaka. Dôvodom je, že v čase prerušenia vyučovania v škole a u zamestnávateľa sa realizuje vyučovanie na diaľku. V prípade, že nie je možné z objektívnych dôvodov realizovať praktické vyučovanie vyučovaním na diaľku, nie je to dôvod pre vykazovanie osobnej absencie žiaka.

Osobnou absenciou žiaka v čase prerušenia vyučovania, ktorá sa zaznamená do dokumentácie a následne sa nahlási škole, je absencia žiaka na vyučovaní na diaľku z dôvodu jeho choroby alebo z iných dôvodov. Pri takejto absencii úzko spolupracuje zamestnávateľ so školou.

1. **Vedenie dokumentácie k praktickému vyučovaniu v čase prerušenia vyučovania**

Ak zamestnávateľ vedie „denník odborného výcviku“ alebo inú dokumentáciu podľa rozhodnutia zamestnávateľa alebo dohody so strednou odbornou školou, uvedie v dokumentácii nasledovný text:

„Prerušenie vyučovania v škole od xx.xx.2020 do xx.xx.2020 rozhodnutím riaditeľa školy.“

1. **Poskytovanie praktického vyučovania na diaľku**

Zamestnávateľ v systéme duálneho vzdelávania zabezpečí podľa podmienok a možností vyplývajúcich z obsahu praktického vyučovania a v závislosti od postupov získavania vedomostí, zručností a spôsobilostí žiaka v rámci praktického vyučovania vzdelávanie na diaľku a samoštúdium žiakov v danom odbore vzdelávania prostredníctvom elektronickej komunikácie s hlavným inštruktorom alebo majstrom odbornej výchovy.

Postup vzdelávania na diaľku dohodne riaditeľ školy so zamestnávateľom.

Praktické vyučovania na diaľku sa môže realizovať rôznymi elektronickými prostriedkami. Bližšie informácie k vyučovaniu na diaľku sú vedené na novom portáli [www.ucimenadialku.sk](http://www.cimenadialk.sk). Digitálne učivo, ktoré možno využiť pre vyučovanie na diaľku:

 <https://siov.sk/ucme-sa-doma/>

 <https://viki.iedu.sk/landing>

[www.ucimenadialku.sk](http://www.ucimenadialku.sk)

V prípade, že nie je možné praktické vyučovanie realizovať v celom rozsahu vzdelávaním na diaľku, dohodne škola so zamestnávateľom presun učiva, ktoré nebolo odučené v čase prerušenia vyučovania do vyššieho ročníka. Presun zodpovedajúcej časti obsahu praktického vyučovania sa vykoná zmenou učebných osnov predmetu praktického vyučovania v nasledujúcich ročníkoch štúdia formou dodatku k školskému vzdelávaciemu program, ktorý spracuje škola v spolupráci so zamestnávateľom.

V prípade, že zamestnávateľ v systéme duálneho vzdelávania nevie ani v čiastočnom rozsahu zabezpečiť praktické vyučovanie na diaľku a samoštúdium žiakov prostredníctvom elektronickej komunikácie s hlavným inštruktorom, inštruktorom alebo majstrom odbornej výchovy, ktorý je zamestnancom zamestnávateľa, môže sa dohodnúť s riaditeľom školy, že na tento nevyhnutný čas sa praktické vyučovanie na diaľku bude zabezpečovať prostredníctvom majstra odbornej výchovy alebo učiteľa odbornej praxe, ktorý je zamestnancom školy.

1. **Hodnotenie vyučovacích predmetov odborný výcvik a odborná prax v čase prerušenia praktického vyučovania.**

Základné princípy hodnotenia žiakov z premetu praktického vyučovania v čase prerušeného vyučovania v škole:

* zabezpečiť spravodlivosť pri hodnotení každého žiaka rešpektovaním individuálnych podmienok na domácu prípravu a dištančné vzdelávanie,
* sústrediť pozornosť na poskytovanie slovnej spätnej väzby,
* akceptovať jedinečnosť podmienok žiakov na vzdelávanie.

Usmernenie ministerstva školstva pre hodnotenie žiakov strednej školy:

<https://www.minedu.sk/data/att/16043.pdf>

O spôsobe hodnotenia jednotlivých vyučovacích predmetov rozhodne v čase prerušenia vyučovania riaditeľ školy po prerokovaní s pedagogickou radou elektronicky (napr. aj per rollam). O spôsobe hodnotenia žiaka v predmetoch praktického vyučovania rozhodne škola v úzkej spolupráci so zmluvným zamestnávateľom.

1. **Započítanie rozsahu neposkytnutého praktického vyučovania v SDV do rozsahu poskytnutého praktického vyučovania pre účel uplatnenia zníženia základu dane za žiaka s učebnou zmluvou a pre účel nároku zamestnávateľa na príspevok na zabezpečenie praktického vyučovania v SDV**

Rozsah praktického vyučovania, ktoré neposkytol zamestnávateľ v systéme duálneho vzdelávania z dôvodu prerušenia vyučovania, sa započítava do rozsahu poskytnutého praktického vyučovania pre nárok na zníženie základu dane podľa § 17 ods. 37 zákona č. 595/2003 Z. z. o dani z príjmov a pre nárok na poskytnutie príspevku na zabezpečenie praktického vyučovania v systéme duálneho vzdelávania podľa § 21a zákona č. 61/2015 Z. z. o odbornom vzdelávaní a príprave.

Bratislava, 24.8.2020

**Informácie Covid na webe ministerstva školstva:**

[Rozhodnutia a usmernenia v čase COVID-19](https://www.minedu.sk/rozhodnutia-a-usmernenia-v-case-covid-19/)

***Sledujte aktualizáciu tejto informácie na*** [***www.siov.sk***](http://www.siov.sk)***.***